Pressemeddelelse, den 9. december 2021


11 danske billedkunstnere modtager hæderslegat fra Niels Wessel Bagges Kunstfond

Niels Wessel Bagges hæderslegat er et af Danmarks største og er siden 1994 blevet uddelt til mellem fem og ti billedkunstnere hvert år. I år er det dog med stor glæde, at fonden kan uddele hele 11 skattefrie legater på hver 100.000 kroner til en række dygtige, danske kunstnere.

Årets legatmodtagere er:

Emily Gernild, Lilibeth Cuenca Rasmussen, Lea Porsager, Anna Borgman, Jacob Kirkegaard, Marie Kølbæk Iversen, Rikard Thambert, Julie Riis Andersen, Tora Schultz Larsen, Mogens Jacobsen og Marie Raffn.

Igen i år hædres både ganske etablerede kunstnere side om side med yngre, forholdsvist nyuddannede kunstnere. Nina Wedell-Wedellsborg, som er forkvinde i Niels Wessel Bagges Kunstfond, er glad for, at kunstfonden kan tilgodese både nye, talentfulde stemmer på kunstscenen samt de kunstnere, der allerede har markeret sig med et stærkt kunstnerisk virke:

”Vores fundats giver mulighed for at betænke et meget varieret udsnit af kunstnere. Forhåbentlig kan vi derved være med til både at fremhæve, hvor mangfoldig og talrig den danske kunstscene er, og støtte samt styrke forskellige kunstnerskaber og -generationer,” udtaler hun.

En af de kunstnere, der i år modtager et hæderslegat er Mogens Jacobsen (f. 1959), som igennem en årrække har beskæftiget sig med internetbaseret kunst. Han glædes over at modtage hæderslegatet:

”Jeg er overrasket og enormt glad for anerkendelsen. Min praksis inden for spekulativ teknologi er en lidt atypisk kunstform, så jeg er vældig taknemmelig for at modtage et legat af fonden, stiftet af den nysgerrige og ukonventionelle Niels Wessel Bagge. Økonomisk vil legatet give mig frihed til at eksperimentere, prøve nyt og videreudvikle mit arbejde, bl.a. et udvidet samarbejde med en japansk hjerneforsker, nye projekter med kunstig intelligens, materiale-eksperimenter og tænketid.”

Også billedkunstner Marie Raffn (f. 1991)  ser tildelingen som en enestående mulighed for arbejdsro og skabelse af nye værker:

”Det er en kæmpe ære at modtage denne fornemme anerkendelse af mit kunstneriske virke. Som ung kunstner er det stort at opleve, når værkerne rækker ud og sætter noget i gang. Hæderslegatet er med til at give fornyet energi til mine kommende værker, hvor form og sansning ofte forstyrres af en kompleks tankegang, der hænger sammen på kryds og tværs, i lag og i tid og rum.”

Legatoverrækkelsen finder sted ved et lukket arrangement på Louisiana.

OM LEGATMODTAGERNE 
Yderligere oplysninger om årets legatmodtagere, herunder CV og fotos, kan findes her.

OM NIELS WESSEL BAGGES KUNSTFOND 
Niels Wessel Bagges Kunstfond er etableret af kunstsamler og mæcen August Niels Wessel Bagge (1908-1990) med det formål at støtte danske kunstnere gennem årlige legatuddelinger, finansieret af afkastet fra hans formue.

Kunstfonden råder desuden over en stor samling af kunst og kunsthåndværk, som i dag er placeret på Louisiana Museum for Moderne Kunst, Aros Aarhus Kunstmuseum, Det Kgl. Bibliotek, Søllerød Museum og Grimmerhus, som i dag rummer CLAY Keramikmuseum Danmark.

Niels Wessel Bagges Kunstfonds bestyrelse består af direktør Nina Wedell-Wedellsborg (forkvinde), advokat Christian Alsøe, IT-iværksætter Juri Krasilnikoff og billedkunstner Lulu Refn.

Læs meget mere om Niels Wessel Bagges Kunstfond her.
